Heli-ongeluk: Wildvanger breindood verklaarJason Badenhorst. Foto: Facebook Esmarie Cronjé, woordvoerder van die Life Rosepark-hospitaal in Bloemfontein waar Badenhorst behandel is, het Donderdag aan Maroela Media gesê daar is niks meer wat die dokters vir hom kan doen nie. “Hy is nog steeds op die ventilator, want ons wag net dat sy organe geoes kan word voordat dit afgeskakel sal word,” het sy gesê. Volgens Cronjé het Badenhorst erge breinbeserings opgedoen en was sy brein erg geswel. Hy is deurentyd in die neuro-waakeenheid behandel. Die ventilator sal waarskynlik Donderdag of Vrydag afgeskakel word, het Cronjé gesê. Badenhorst was glo in ŉ helikopter besig om wild te vang naby Richmond in die Noord-Kaap toe die nette wat hulle uitgeskiet het om wild te vang, in die stert-rotor van die helikopter verstrengel geraak het. Die helikopter het geval en Badenhorst is ernstig beseer. Die vlieënier het wonderbaarlik ongedeerd daarvan afgekom. Badenhorst se suster, Shané Badenhorst, het Dinsdag op haar Facebook-profiel gevra vir ŉ wonderwerk. “We need a miracle – everyone please please please send all the healing magic for my brother tonight.” [sic] Shané was Woensdag te ontsteld om met Maroela Media te praat.